Geldwa aan Wes-Rand opgeblaasDie toneel op die R501 buite Westonaria aan die Wes-Rand. (Foto: ER24) ’n Wetstoepasser is Vrydagoggend gewond tydens ŉ skietery wat vermoedelik verband hou met ŉ transitorooftog wat op die R501 buite Westonaria aan die Wes-Rand plaasgevind het. Russel Meiring, woordvoerder van ER24, sê paramedici het die geldwa omstreeks 09:30 by hul aankoms op die toneel in die middel van die pad aangetref. Die veiligheidsvoertuig was reeds in ’n oënskynlike ontploffing beskadig en dele van die voertuig was oor die toneel versprei. Die geldwa en veiligheidsvoertuig behoort vermoedelik aan die veiligheidsmaatskappy G4S. Geen beserings was in dié stadium aangemeld nie. Paramedici is egter kort daarna na Kaktusstraat in Carletonville, sowat 30 km van Westonaria, ontbied ná ŉ skietery wat vermoedelik met die transitorooftog verband hou. ’n Wetstoepasser is gedurende die voorval in die voet geskiet en is op die toneel behandel voordat hy na ’n hospitaal geneem is vir mediese behandeling. Kapt. Mavela Masondo, woordvoerder van die polisie, het by navraag aan Maroela Media gesê hy is op pad na die toneel. “Die polisie het verdagtes in hegtenis geneem en van die geld teruggekry.” Masondo wou egter geen verdere vrae omtrent die voorval beantwoord nie.